b'\n_START_ARTICLE_\nDirham\n_START_PARAGRAPH_\nDirham eller dirhem (\xd8\xaf\xd8\xb1\xd9\x87\xd9\x85) er en valutaenhed i flere arabiske lande. Den bruges s\xc3\xa5ledes som hovedenhed i Marokko og De Forenede Arabiske Emirater, mens den i Libyen, Qatar, Jordan og Tadsjikistan er en underenhed._NEWLINE_Historisk kommer betegnelsen dirham fra den gr\xc3\xa6ske m\xc3\xb8nt drakmen, som cirkulerede i det mellem\xc3\xb8stlige omr\xc3\xa5de f\xc3\xb8r Islams opst\xc3\xa5en i omr\xc3\xa5det og gav anledning til, at der opstod en arabisk betegnelse for disse s\xc3\xb8lvm\xc3\xb8nter. I slutningen af 600-tallet blev dirham en islamisk m\xc3\xb8nt, hvor Shahadah oftest blev gengivet p\xc3\xa5 m\xc3\xb8nten._NEWLINE_De islamiske dirhams fandt i stort omfang vej til Skandinavien i vikingetiden, hvor de i dag j\xc3\xa6vnligt dukker op som ark\xc3\xa6ologiske fund, ofte i forbindelse med amat\xc3\xb8rers brug af metaldetektorer. I Danmark er der s\xc3\xa5ledes fundet over 7.000 dirhams. De omtales ofte som kufiske m\xc3\xb8nter p\xc3\xa5 grund af den anvendte skrift, der stammer fra byen Kufa.'